แบงก์โน้ตส์
เปิดปุ๊บติดปั๊บ
24 ต.ค. 2554

เปิดปุ๊บติดปั๊บ
โดย..ทีมข่าวการเงิน
โดนจัดหนักไปดอกหนึ่ง เรื่องลูกค้าร้องเรียนธนาคารออมสิน เพราะไปขอพักหนี้ผ่อนบ้านน้ำท่วม และผู้ใหญ่ในสาขาสะพานแดงไม่รับรู้ แถมพูดกับลูกค้าราวกับเป็นขอทาน 
เรื่องนี้ทำให้ พิสิฐ เสรีวิวัฒนา รองผู้อำนวยการออมสิน ขอท่านผู้อำนวยการ เลอศักดิ์ จุลเทศ จัดการกรณีนี้เอง เพื่อยกเครื่องการทำงานสาขาซะทีเดียว 
ว่าแล้วก็เชิญลูกค้ามาเล่าเรื่องให้ฟังที่สำนักงานใหญ่ว่าเป็นมาเป็นไปอย่างไรกัน 
สุดท้ายเรื่องก็จบลงด้วยดี ธนาคารจะต้องปรับปรุงการสื่อสารภายใน และขอให้ผู้จัดการสาขาทุกคนใส่ใจลูกค้าที่กำลังเดือดร้อนเพราะน้ำท่วม ใครมาขอพักหนี้ ลดดอกเบี้ยให้ดูแลลูกค้าให้ดี กรณีไหนเร่งด่วนให้รีบดำเนินการ 
แม้กระทรวงการคลังไม่ได้ส่งอะไรมา ธนาคารออมสินก็ต้องรีบดำเนินการช่วยเหลือลูกค้า โดยเฉพาะลูกค้าของธนาคารนั้นเป็นรายเล็กรายน้อยทั้งนั้น 
เสียทีที่แบงก์ออมสินเป็นแบงก์แรกที่ออกเคมเปญช่วยลูกหนี้ แบบปรับการทำงานเปิดปุ๊บติดปั๊บ แต่คนที่สาขามาทำงี้ น่าตีนักเชียว